b'\n_START_ARTICLE_\nHelophilus\n_START_SECTION_\nUtseende\n_START_PARAGRAPH_\nMiddelsstore til ganske store (9-17 mm), robuste blomsterfluer som kan kjennes p\xc3\xa5 at thorax har to gule lengdestriper p\xc3\xa5 ryggen og at bakkroppen er har trekantede, gule flekker. De minner om slekten Parhelophilus men er st\xc3\xb8rre og mindre h\xc3\xa5rete. Hodet er noks\xc3\xa5 stort, fasett\xc3\xb8ynene nakne og bredt adskilte hos begge kj\xc3\xb8nn. Antennene er ganske korte, men antenneb\xc3\xb8rsten (arista) lang. Ansiktet er kledt med hvitgul best\xc3\xb8vning, mer eller mindre framskutt, oftest med en blankt svart midtstripe. Thorax er matt svart, p\xc3\xa5 ryggen med to gulaktige lengdestriper, p\xc3\xa5 sidene gulgr\xc3\xa5. Kroppen er for det meste kledt med korte, gulaktige h\xc3\xa5r. Bakkroppen er omtrent trekantet sett ovenfra, svart med gule, trekantede sideflekker p\xc3\xa5 det andre og tredje leddet, disse kan dekke mesteparten av leddet eller v\xc3\xa6re redusert til smale striper. Det fjerde leddet har ofte mindre, s\xc3\xb8lvfargede sideflekker. Beina er oransje og svarte, bakl\xc3\xa5rene noe fortykkede, bakleggene krumme slik at de kan foldes tett mot l\xc3\xa5rene. Vingene er glassklare med et ganske lite, brunt vingemerke. \xc3\x85ren R\xe2\x82\x84\xe2\x82\x8a\xe2\x82\x85 gj\xc3\xb8r en skarp bue bakover inn i cellen bak den n\xc3\xa6r vingekanten.\n_START_SECTION_\nLevevis\n_START_PARAGRAPH_\nSolfluene har larver som utvikler seg i stillest\xc3\xa5ende ferskvann. Som andre vannlevende blomsterfluelarver har de et langt, uttrekkbart \xc3\xa5nder\xc3\xb8r p\xc3\xa5 bakkroppsspissen. De voksne fluene flyr imidlertid meget godt og kan p\xc3\xa5treffes langt fra vann. De er ofte av de tallrikeste blomsterfluene, s\xc3\xa6rlig vanlig solflue (Helophilus pendulus). De bes\xc3\xb8ker mange slags blomster. Man kan finne voksne fluer i hele sommerhalv\xc3\xa5ret.\n_START_SECTION_\nUtbredelse\n_START_PARAGRAPH_\nSlekten forekommer i Palearktis og Nord-Amerika, dessuten er det \xc3\xa9n art i S\xc3\xb8r\xc3\xb8st-Asia. En isolert forekomst er p\xc3\xa5 New Zealand, der slekten er representert med hele 12 arter.'